CELEX: 
Language: lt
Date: 2020-05-14 00:00:00
Title: KOMISIJOS DELEGUOTASIS REGLAMENTAS (ES) …/... kuriuo nustatant aukščiausio lygio domeno vardo „.eu“ registro tinkamumo ir atrankos kriterijus ir jo paskyrimo procedūrą papildomas Europos Parlamento ir Tarybos Reglamentas (ES) 2019/517

EUROPOS
                             KOMISIJA

                                                      Briuselis, 2020 05 14
                                                      C(2020) 3075 final

                 KOMISIJOS DELEGUOTASIS REGLAMENTAS (ES) …/...

                                         2020 05 14

     kuriuo nustatant aukščiausio lygio domeno vardo „.eu“ registro tinkamumo ir atrankos
       kriterijus ir jo paskyrimo procedūrą papildomas Europos Parlamento ir Tarybos
                                   Reglamentas (ES) 2019/517

                                    (Tekstas svarbus EEE)

LT                                                                                          LT
 ---pagebreak---                                  AIŠKINAMASIS MEMORANDUMAS

     1.       DELEGUOTOJO AKTO BENDROSIOS APLINKYBĖS
     Aukščiausio lygio domenas „.eu“ padeda kurti Europos tapatybę internete. Jo tikslas – didinti
     ES matomumą internete, suteikti naudotojams daugiau domenų vardų pasirinkimo galimybių
     ir skatinti e. prekybos plėtrą. 2019 m. balandžio 18 d. įsigaliojusiame Reglamente (ES)
     2019/5171, kuriuo iš dalies keičiamas ir panaikinamas Reglamentas (EB) Nr. 733/20022 ir
     panaikinamas Komisijos reglamentas (EB) Nr. 874/20043, nustatytos naujos taisyklės,
     reglamentuojančios su aukščiausio lygio domeno vardu „.eu“ susijusios veiklos įgyvendinimą
     ir šio domeno veikimą. Naujosios nuo 2022 m. spalio 13 d. taikysimos taisyklės sudarys
     sąlygas lanksčiai pritaikyti su domenu „.eu“ susijusią veiklą prie sparčių rinkos pokyčių ir
     modernizuoti šio domeno valdymo struktūrą.
     Reglamentu (ES) 2019/517 Komisijai suteikiami įgaliojimai priimti deleguotuosius ir
     įgyvendinimo aktus, susijusius su aukščiausio lygio domeno vardo „.eu“ registro atranka ir jo
     veikimu. Visų pirma Reglamento (ES) 2019/517 8 straipsniu Komisijai pagal SESV 290
     straipsnį suteikiami įgaliojimai priimti aktus, susijusius su registro tinkamumo ir atrankos
     kriterijais ir jo paskyrimo procedūra. Reglamento (ES) 2019/517 19 straipsnio 2 dalyje
     nustatyta, kad Komisija turi iki 2021 m. spalio 12 d. imtis būtinų priemonių, kad paskirtų kokį
     nors subjektą registru, atsakingu už aukščiausio lygio domeno „.eu“ valdymą ir
     administravimą, ir sudarytų su juo sutartį.

     2.       KONSULTACIJOS PRIEŠ PRIIMANT AKTĄ
     Vadovaudamasi Reglamento (ES) 2019/517 18 straipsnio 4 dalimi, Komisija prieš priimdama
     šį deleguotąjį reglamentą konsultavosi su įvairiais ekspertais. Visų pirma Komisija interneto
     valdymo klausimais konsultavosi su valstybėmis narėmis per Interneto valdymo aukšto lygio
     grupę (toliau – grupė). Ši grupė suteikia Komisijai ir valstybėms narėms galimybę keistis
     informacija ir susitarti dėl įvairių su interneto valdymu susijusių klausimų. Dalyvauti grupės
     posėdžiuose, kuriuose buvo svarstomas šis deleguotasis aktas, buvo pakviesti ir Europos
     Sąjungos Tarybos bei Europos Parlamento atstovai. Be konsultacijų per tris grupės posėdžius
     (2019 m. birželio, spalio ir lapkričio mėn.), vyko ir internetinės konsultacijos, per kurias
     grupės nariai galėjo raštu pateikti pastabų dėl deleguotojo akto projekto.
     Per konsultacijas paaiškėjo, kad valstybės narės iš esmės pritaria Komisijos pasiūlymo
     projektui. Buvo aptarti įvairūs pasiūlymo projekto aspektai, pavyzdžiui, tai, kad svarbu
     užtikrinti atrankos kriterijų vertinimo skaidrumą bei bendro atrankos proceso
     konkurencingumą ir parengti nuostatas, taikytinas nutrūkus deryboms dėl sutarties. Be to, kai
     kurie valstybių narių atstovai pažymėjo, kad tuo atveju, jei Komisija konkrečiomis
     aplinkybėmis paprašytų registro atlikti registratoriaus funkciją, svarbu užtikrinti sąžiningų ir
     vienodų sąlygų taikymą tretiesiems registratoriams. Komisija patvirtino, kad apsvarstė
     valstybių narių pastabas ir atsižvelgė į jas deleguotajame akte, ir nurodė, kad į kai kurias kitas
     bendrąsias valstybių narių pastabas taip pat bus atsižvelgta kitais atrankos procedūros etapais,
     pavyzdžiui, vykdant registro atrankos konkursą.
     Prieš priimdama deleguotąjį reglamentą Komisija pateikia jį savo svetainėje ir paskelbia dėl
     jo keturių savaičių trukmės viešas konsultacijas.

     1
            OL L 91, 2019 3 29, p. 25–35.
     2
            OL L 113, 2002 4 30, p. 5.
     3
            OL L 162, 2004 4 30, p. 40–50.

LT                                                   1                                                    LT
 ---pagebreak---      3.       DELEGUOTOJO AKTO TEISINIAI ASPEKTAI
     Šį deleguotąjį reglamentą sudaro trys pagrindinės dalys.
     Pirmojoje nurodomas akto tikslas ir taikymo sritis.
     Antrojoje aptariami tinkamumo dalyvauti atrankos procedūroje ir atrankos kriterijai. Visų
     pirma 3 straipsnyje nustatoma, kad tam, kad galėtų dalyvauti atrankos procedūroje, subjektas
     turėtų atitikti šiuos reikalavimus:
     -       jis turėtų būti arba pavienė ne pelno organizacija, arba pelno nesiekiantis subjektų
     konsorciumas. Jei vienas ar daugiau konsorciumui priklausančių subjektų yra pelno siekiantys
     subjektai, paraiškoje turėtų būti pateikta informacija apie priemones, kurių įsipareigoja imtis
     konsorciumas siekdamas užtikrinti, kad veikla, kuria siekiama pelno, būtų teisiškai ir
     finansiškai atskirta nuo „.eu“ registro funkcijos vykdymo;
     -       jo registruotoji būstinė, centrinė administracija ir pagrindinė veiklos vieta turėtų būti
     Sąjungoje (jei pareiškėjas yra konsorciumas, ši nuostata taikytina visiems jį sudarantiems
     subjektams). Paraiškoje taip pat turėtų būti aiškiai nurodyta, kurioje valstybėje narėje
     registruota organizacija;
     -      savo užduotis jis turėtų vykdyti kaip pagrindinis rangovas, o ne kaip atstovas ar
     subrangovas, išskyrus ypatingas aplinkybes, pavyzdžiui, atvejus, kai tai būtina darbui atlikti ir
     kai tam gaunamas raštiškas Komisijos leidimas.
     Visi reikalavimus atitinkantys pareiškėjai bus išrikiuoti eilės tvarka remiantis šiais atrankos
     kriterijais:
     -       paslaugų kokybė (svorinis daugiklis – 40 proc.). Pareiškėjai turės įrodyti, kad atitinka
     Reglamente (ES) 2019/517 nustatytus reikalavimus aukščiausio lygio domeną „.eu“ valdyti
     taip, kad būtų užtikrinta aukšta paslaugų kokybė. Jie taip pat turės įrodyti, kad naudodami
     pažangiausias priemones ir taikydami geriausią praktiką užtikrins aukšto lygio saugumą ir
     pasitikėjimą aukščiausio lygio domenu „.eu“;
     -       žmogiškieji ir techniniai ištekliai (svorinis daugiklis – 30 proc.). Pareiškėjai turės
     pateikti informaciją apie savo žmogiškuosius ir techninius išteklius, naudosimus vykdant su
     aukščiausio lygio domenu „.eu“ susijusią organizavimo, administravimo ir valdymo veiklą.
     Be to, jie turės tiksliai nurodyti, kokių organizavimo, administravimo ir valdymo priemonių
     ketina imtis, kad atliktų šias funkcijas. Pareiškėjai taip pat turės pateikti informaciją apie savo
     išteklius, be kita ko, žmogiškuosius ir techninius pajėgumus, reikalingus registratoriaus
     funkcijoms atlikti tuo atveju, jei to pareikalautų Komisija siekdama konkrečių politikos tikslų,
     susijusių su Reglamente (ES) 2019/517 nustatytu siekiu sudaryti palankesnes sąlygas naudoti
     aukščiausio lygio domeno vardą „.eu“ ir skatinti tai daryti;
     -       finansinis pajėgumas ir atitiktis (svorinis daugiklis – 30 proc.). Pareiškėjai turės
     pateikti išsamią informaciją, įrodančią, kad jų finansinio saugumo ir stabilumo lygis yra
     tinkamas ir kad jie taiko patikimo finansų valdymo principus.
     Trečioje dalyje nustatoma atrankos procedūros tvarka. Šią procedūrą Komisija vykdys atvirai
     ir skaidriai; tam ji gali prašyti išorės ekspertų pagalbos. Procedūrą sudarys du etapai:
     -      pirmuoju etapu bus tikrinama atitiktis tinkamumo kriterijams. Šiuo etapu Komisija
     atliks pirminę atranką pagal tinkamumo kriterijus ir paskelbs reikalavimus atitinkančių
     pareiškėjų sąrašą;
     -     antruoju etapu pareiškėjai bus išrikiuoti eilės tvarka ir bus paskirtas registras. Šiuo
     etapu Komisija, remdamasi atrankos kriterijais, išrikiuos reikalavimus atitinkančius

LT                                                   2                                                     LT
 ---pagebreak---      pareiškėjus eilės tvarka. Tada Komisija priims sprendimą, kuriuo paskirs geriausiai įvertintą
     pareiškėją registru.
     Jei kuri nors šalis nutrauks derybas dėl sutarties, Komisija registru paskirs paskesnį pagal
     eiliškumą reikalavimus atitinkantį pareiškėją. Jei tai bus neįmanoma, Komisija paskelbs naują
     registrui atrinkti skirtą kvietimą teikti paraiškas.

LT                                                3                                                  LT
 ---pagebreak---                    KOMISIJOS DELEGUOTASIS REGLAMENTAS (ES) …/...

                                               2020 05 14

     kuriuo nustatant aukščiausio lygio domeno vardo „.eu“ registro tinkamumo ir atrankos
       kriterijus ir jo paskyrimo procedūrą papildomas Europos Parlamento ir Tarybos
                                   Reglamentas (ES) 2019/517

                                         (Tekstas svarbus EEE)

     EUROPOS KOMISIJA,
     atsižvelgdama į Sutartį dėl Europos Sąjungos veikimo,
     atsižvelgdama į 2019 m. kovo 19 d. Europos Parlamento ir Tarybos reglamentą (ES)
     2019/517 dėl veiklos, susijusios su aukščiausio lygio domeno vardu „.eu“, įgyvendinimo ir šio
     domeno veikimo, kuriuo iš dalies keičiamas ir panaikinamas Reglamentas (EB) Nr. 733/2002
     bei panaikinamas Komisijos reglamentas (EB) Nr. 874/20044, ypač į jo 8 straipsnio 1 dalį,
     kadangi:
     (1)    šio reglamento tikslas – nustatyti registro, kuriam bus pavesta vykdyti su aukščiausio
            lygio domenu „.eu“ susijusią organizavimo, administravimo ir valdymo veiklą,
            tinkamumo ir atrankos kriterijus ir jo paskyrimo procedūrą;
     (2)    registras turėtų būti atrenkamas taikant atvirą, skaidrią ir nediskriminacinę atrankos
            procedūrą, padedančią užtikrinti sąžiningą ir konkurencingą atrankos procesą. Šiuo
            tikslu ir siekiant pritraukti kuo daugiau tinkamų kandidatų, kvietimas dalyvauti
            atrankoje turėtų būti skelbiamas Europos Sąjungos oficialiajame leidinyje;
     (3)    kad procesas būtų skaidrus ir kad būtų veiksmingai naudojami ištekliai, atrankos
            procedūrą Komisija turėtų rengti dviem etapais;
     (4)    pirmuoju procedūros etapu Komisija turėtų patikrinti pareiškėjų tinkamumą siekdama
            užtikrinti, kad jie atitiktų Reglamente (ES) 2019/517 nustatytus būtinuosius registro
            ypatybių reikalavimus;
     (5)    antruoju procedūros etapu Komisija turėtų išrikiuoti reikalavimus atitinkančius
            pareiškėjus eilės tvarka remdamasi kriterijais, padedančiais užtikrinti, kad su
            aukščiausio lygio domenu „.eu“ susijusi organizavimo, administravimo ir valdymo
            veikla atitiktų nustatytus tikslus remti bendrąją skaitmeninę rinką, kurti internetinę
            Europos tapatybę ir skatinti tarpvalstybinę veiklą internete. Siekdama užtikrinti, kad
            šie tikslai būtų pasiekti, Komisija per atrankos procedūrą turėtų suteikti tinkamus
            svorinius daugiklius pareiškėjų paslaugų kokybei, jų skirsimiems žmogiškiesiems ir
            techniniams ištekliams ir finansiniam pajėgumui;
     (6)    siekiant užtikrinti tinkamą ir savalaikę pagrindinių registro funkcijų priežiūrą, šioms
            funkcijoms atlikti reikalinga infrastruktūra turėtų būti Sąjungoje. Šią infrastruktūrą, be
            kita ko, turėtų sudaryti reikalinga programinė ir aparatinė įranga ir kitos aukščiausio
            lygio domeno „.eu“ administravimui, funkcionavimui ir valdymui būtinos priemonės,
            kaip antai ALD „.eu“ registracijos duomenų bazė, akredituotų ALD „.eu“ registruotojų

     4
            OL L 91, 2019 3 29, p. 25.

LT                                                  4                                                    LT
 ---pagebreak---             duomenų bazė, pagrindinis patikimas ALD „.eu“ serveris, trečiosios šalies duomenų
            bazė, kurioje sąlyginai saugomi ALD „.eu“ zonos failo duomenys ir domenų vardų
            registracijos informacija, taip pat viešųjų užklausų paslaugų sistema ir svetainė,
            kurioje skelbiama naujausia su ALD „.eu“ susijusi politika ir informacija apie
            registravimą;
     (7)    siekiant užtikrinti tinkamą aukščiausio lygio domeno „.eu“ valdymo lygį, Komisijos
            skelbiamame kvietime dalyvauti atrankoje turėtų būti nustatyta minimali riba, kurią
            pagal atrankos kriterijus turėtų pasiekti pareiškėjas, kad jį būtų galima paskirti
            registru;
     (8)    kad būtų užtikrintas procedūros skaidrumas, Komisija turėtų pareiškėjams nurodyti
            savo sprendimų priežastis;
     (9)    registru turėtų būti paskirtas geriausiai įvertintas pareiškėjas. Jei sutartis su paskirtu
            registru nebūtų sudaryta, Komisija turėtų turėti galimybę registru paskirti paskesnį
            pagal eiliškumą pareiškėją;
     (10)   siekiant užtikrinti sąžiningą bei konkurencingą registro atrankos procedūrą ir užbaigti
            ją ne vėliau kaip 2021 m. spalio 12 d. pasirašant sutartį, šis reglamentas turėtų
            įsigalioti kitą dieną po jo paskelbimo Europos Sąjungos oficialiajame leidinyje,
     PRIĖMĖ ŠĮ REGLAMENTĄ:

                                               1 straipsnis
                                                 Dalykas
     Šiuo reglamentu, laikantis atvirumo, skaidrumo ir nediskriminavimo principų, nustatomi
     aukščiausio lygio domeno „.eu“ registro tinkamumo ir atrankos kriterijai ir jo paskyrimo
     procedūra.

                                              2 straipsnis
                                          Tinkamumo kriterijai
     1.      Registras yra pagal vienos iš valstybių narių teisę įsteigta ne pelno organizacija. Jo
             registruotoji būstinė, centrinė administracija ir pagrindinė veiklos vieta yra Sąjungos
             teritorijoje.
     2.      5 straipsnio 2 dalyje nustatytoms pagrindinėms registro funkcijoms atlikti reikalinga
             infrastruktūra yra Sąjungos teritorijoje.
     3.      Jei ne pelno organizaciją sudaro įmonių konsorciumas arba subrangovų grupė,
             kiekvieno tokiam konsorciumui arba grupei priklausančio subjekto registruotoji
             būstinė, centrinė administracija ir pagrindinė veiklos vieta yra Sąjungoje.
     4.      Registras įsipareigoja savo užduotis vykdyti kaip pagrindinis rangovas. Subrangos
             sutartis gali būti leidžiama sudaryti tik tuo atveju, kai tai būtina darbui atlikti, gavus
             išankstinį raštišką Komisijos pritarimą.

                                               3 straipsnis
                                                Paraiškos
     1.      Paraiškoje aiškiai nurodoma, kuriose valstybėse narėse registruota ne pelno
             organizacija, ir pateikiama išsami informacija apie tai, kur yra jos registruotoji
             būstinė, centrinė administracija ir pagrindinė veiklos vieta.

LT                                                  5                                                     LT
 ---pagebreak---      2.   Jei ne pelno organizaciją sudaro įmonių konsorciumas arba subrangovų grupė,
          paraiškoje pateikiama informacija apie skirtingus kiekvieno konsorciumo arba
          grupės nario vaidmenis ir statusą, įskaitant visą pagal šio straipsnio 1 dalį privalomą
          pateikti informaciją.
     3.   Jei vienas ar daugiau konsorciumui arba grupei priklausančių subjektų yra pelno
          siekiantys subjektai, paraiškoje pateikiama informacija apie priemones, kurių
          įsipareigoja imtis konsorciumas arba grupė siekdami užtikrinti, kad veikla, kuria
          siekiama pelno, būtų finansiškai ir teisiškai atskirta nuo registro funkcijos vykdymo
          veiklos.
     4.   Paraiškoje aprašoma ne pelno organizacijos vidaus organizacinė struktūra; prie
          paraiškos pridedami visi kvietime dalyvauti registro atrankoje reikalaujami
          patvirtinamieji dokumentai.

                                          4 straipsnis
                                        Paslaugų kokybė
     1.   Registras siekia užtikrinti nepriekaištingą veikimą, aukštą paslaugų kokybę ir
          konkurencingas kainas. Komisija įvertina reikalavimus atitinkančių pareiškėjų
          pajėgumą užtikrinti reikiamą paslaugų kokybę. Šio kriterijaus svorinis daugiklis
          skaičiuojant bendrą vertinimo balų skaičių yra 40 proc.
     2.   Pareiškėjai pateikia informaciją apie savo patirtį su domenų vardais susijusios
          organizavimo, administravimo ir valdymo veiklos srityse.
     3.   Pareiškėjai aprašo, kaip jie ketina valdyti aukščiausio lygio domeną „.eu“, kad
          užtikrintų aukštą teikiamų paslaugų kokybę, atsižvelgdami į Interneto vardų ir
          numerių paskyrimo korporacijos nustatytas būtinąsias funkcines ir veikimo
          specifikacijas, taikomas valstybių kodais žymimų aukščiausio lygio domenų registrų
          paslaugoms.
     4.   Pareiškėjai aprašo, kokių priemonių ketina imtis, kad užtikrintų aukšto lygio
          saugumą ir pasitikėjimą aukščiausio lygio domenu „.eu“.

                                          5 straipsnis
                                Žmogiškieji ir techniniai ištekliai
     1.   Komisija įvertina pareiškėjo žmogiškuosius ir techninius išteklius. Šio kriterijaus
          svorinis daugiklis skaičiuojant bendrą vertinimo balų skaičių yra 30 proc.
     2.   Pareiškėjai pateikia informaciją apie savo žmogiškuosius ir techninius išteklius ir
          argumentuoja, kad jų pakaks šioms funkcijoms atlikti:
          (a)   su aukščiausio lygio domenu „.eu“ susijusiai organizavimo, administravimo ir
                valdymo veiklai vykdyti, be kita ko, atitinkamoms duomenų bazėms tvarkyti ir
                susijusioms viešųjų užklausų paslaugoms teikti, domenų vardams registruoti,
                domenų vardų registrui administruoti, registrui reikalingiems aukščiausio lygio
                domeno vardo serveriams administruoti ir aukščiausio lygio domeno zonos
                failams kurti ir tvarkyti;
          (b)   teikiant paslaugas užtikrinti aukštą kokybę, skaidrumą, saugumą, stabilumą,
                nuspėjamumą, patikimumą, prieinamumą, efektyvumą, nediskriminavimą,
                sąžiningas konkurencijos sąlygas ir vartotojų apsaugą.

LT                                              6                                                   LT
 ---pagebreak---      3.   Pareiškėjai savo paraiškose aprašo, kokių organizavimo, administravimo ir valdymo
          priemonių ketina imtis, kad atliktų 2 dalyje nurodytas funkcijas, be kita ko,
          apibūdina:
          (a)   žmogiškuosius išteklius ir būtinas sistemas;
          (b)   programinę ir aparatinę įrangą;
          (c)   aukščiausio lygio domenui „.eu“ veikti ir valdyti reikalingas priemones.
     4.   Pareiškėjai argumentuoja, kad jų išteklių, be kita ko, žmogiškųjų ir techninių
          pajėgumų, pakaks registratoriaus funkcijai atlikti tuo atveju, jei to pareikalautų
          Komisija siekdama konkrečių politikos tikslų. Pareiškėjai taip pat pateikia
          informaciją apie tai, kaip skiriant tokius išteklius registratoriaus funkcijai atlikti bus
          užtikrinta atitiktis Reglamento (ES) 2019/517 7 straipsnio 2 dalyje nustatytiems
          reikalavimams.
     5.   Pareiškėjai pateikia informaciją apie tai, kaip planuoja kurti visą organizacinę ir
          veiklos struktūrą, kad galėtų atlikti registro funkciją nuo 2022 m. spalio 13 d.

                                           6 straipsnis
                                 Finansinis pajėgumas ir atitiktis
     1.   Komisija įvertina reikalavimus atitinkančių pareiškėjų finansinį pajėgumą. Šio
          kriterijaus svorinis daugiklis skaičiuojant bendrą vertinimo balų skaičių yra 30 proc.
     2.   Pareiškėjai:
          (a)   įrodo, kad jų finansinio saugumo ir stabilumo lygis yra tinkamas registro
                užduotims atlikti;
          (b)   pateikia išsamią informaciją apie numatomas su aukščiausio lygio domenu
                „.eu“ susijusios organizavimo, administravimo ir valdymo veiklos išlaidas ir
                kapitalo poreikį, galimybes gauti kapitalo ir draudimą, pajamų modelį, įskaitant
                kainodaros modelį, atitinkamą rinkos analizę, rinkodaros planą ir nuostatas,
                susijusias su nesėkminga registro veikla;
          (c)   aprašo, kaip jie taikys patikimo finansų valdymo principus;
          (d)   pateikia informaciją apie ketinamus taikyti mokesčius ir aprašo jų dydžio
                nustatymo remiantis patiriamomis išlaidomis metodą.
     3.   Pareiškėjai pateikia informaciją apie atliksimus jų veiklos išorės auditus, kurių tikslas
          – įrodyti atitiktį Reglamentui (ES) 2019/517.

                                           7 straipsnis
                                       Atrankos procedūra
     1.   Komisija surengia atvirą, skaidrią ir nediskriminacinę registro atrankos procedūrą.
          Kvietimas dalyvauti atrankoje skelbiamas Europos Sąjungos oficialiajame leidinyje.
          Paraiškoms pateikti pareiškėjams suteikiama ne mažiau kaip 30 darbo dienų.
     2.   Nagrinėdama ir (arba) vertindama paraiškas Komisija gali konsultuotis su išorės
          ekspertais ir prašyti jų pagalbos. Tokie išorės ekspertai atrenkami pagal kompetenciją
          ir turi būti itin nepriklausomi ir nešališki.

LT                                                7                                                    LT
 ---pagebreak---                                             8 straipsnis
                            Pirmasis atrankos etapas – tinkamumo patikra
     1.      Pareiškėjai pateikia savo paraiškas Komisijai laikydamiesi kvietime dalyvauti
             atrankoje išdėstytų nurodymų.
     2.      Komisija gali paprašyti pareiškėjų per nustatytą laikotarpį pateikti papildomos
             informacijos, susijusios su atitiktimi tinkamumo kriterijams. Tikrindama tinkamumą
             Komisija įvertina:
             (a)   ar paraiška buvo pateikta ne vėliau nei kvietime dalyvauti atrankoje nustatyto
                   termino dieną;
             (b)   atitiktį 2 ir 3 straipsniuose nustatytiems reikalavimams;
             (c)   ar paraiškoje pateikta visa informacija ir, jei taikytina, ar pareiškėjas pateikė
                   Komisijos pagal 2 dalį paprašytą papildomą informaciją.
     3.      Sprendimą dėl pareiškėjų tinkamumo Komisija priima per 40 darbo dienų nuo
             paraiškų pateikimo termino dienos. Jei Komisija nusprendžia, kad pareiškėjas
             neatitinka tinkamumo kriterijų, ji nurodo tokio sprendimo priežastis. Apie tokį
             sprendimą ji nedelsdama praneša tam pareiškėjui.
     4.      Komisija paskelbia reikalavimus atitinkančių pareiškėjų sąrašą.

                                              9 straipsnis
              Antrasis atrankos etapas – išrikiavimas eilės tvarka ir registro paskyrimas
     1.      Remdamasi atrankos kriterijais, Komisija per 80 darbo dienų nuo reikalavimus
             atitinkančių pareiškėjų sąrašo paskelbimo dienos išrikiuoja reikalavimus
             atitinkančius pareiškėjus, gavusius bent minimalų kvietime dalyvauti atrankoje
             nustatytą vertinimo balų skaičių, eilės tvarka.
     2.      Komisija informuoja reikalavimus atitinkančius pareiškėjus apie galutinę eilės
             tvarką.
     3.      Geriausiai įvertintą pareiškėją Komisija paskiria registru. Sprendimą, kuriuo
             paskiriamas registras, ji paskelbia Europos Sąjungos oficialiajame leidinyje.

                                            10 straipsnis
                       Registro paskyrimas tuo atveju, jei sutartis nesudaroma
     Jei paskirto registro ir Komisijos derybos dėl sutarties nutrūksta ir sutartis nesudaroma,
     Komisija registru paskiria paskesnį pagal eiliškumą pareiškėją. Jei tai neįmanoma, Komisija
     surengia naują registro atrankos procedūrą.

                                             11 straipsnis
                                             Įsigaliojimas
     Šis reglamentas įsigalioja pirmą dieną po jo paskelbimo Europos Sąjungos oficialiajame
     leidinyje.

LT                                                 8                                                   LT
 ---pagebreak---      Šis reglamentas privalomas visas ir tiesiogiai taikomas visose valstybėse narėse.
     Priimta Briuselyje 2020 05 14

                                                 Komisijos vardu
                                                 Pirmininkė
                                                 Ursula VON DER LEYEN

LT                                                  9                                    LT